**Tisztelt Címzett!**

Tájékoztatni szeretnénk, hogy **idén március 20-ig lehet érvényesíteni az őstermelői igazolványokat** annak érdekében, **hogy az őstermelői jogviszony folyamatos legyen és az őstermelőként történő értékesítési tevékenység továbbra is jogszerű legyen.**

**Támogatja a Nemzeti Agrárgazdasági  Kamara  javaslatát  az  Agrárminisztérium  és  a  Pénzügyminisztérium, hogy az őstermelői igazolvány az értékesítési betétlap kiváltása nélkül is érvényes legyen**, de ennek bevezetésére várhatóan csak 2021-től kerülhet sor. Ezért  az  igazolvány  továbbra  is  csak  akkor  érvényes,  ha  az  és  a  hozzá  tartozó  betétlap  egyidejűleg  hatályos.  **Azok  az  őstermelők,  akik  még  nem rendelkeznek a 2020-as adóévre  vonatkozó  betétlappal, annak kiváltását – a jogfolytonosság megőrzése érdekében – 2020. március  20-ig  kérelmezhetik.**

Amennyiben  a  megadott határidőn  belül  váltják  ki  a  betétlapot,  úgy  az  igazolvány érvényessége 2020. január  1-jéig  visszamenőleges,  ezáltal  biztosítható az őstermelői jogviszony folyamatossága. Ha az őstermelői tevékenység végzésével  felhagyott,  akkor  azt  tizenöt  napon belül kell jeleznie, ez esetben az igazolvány  bevonására  van  szükség.

**Kérjük,  hogy  a  várható  torlódások  elkerülése érdekében minél hamarabb keressék meg lakcímük szerinti  megyében  található  bármelyik  kamarai ügyfélszolgálati irodát.** Az érvényes, személyazonosításra alkalmas   dokumentumnak   és   az   őstermelői  igazolványnak  is  rendelkezésre  kell  állnia,  valamint  közös  igazolvány esetén az őstermelő családtagoknak  is  meg  kell  jelenniük  az  ügyintézés során.

Amennyiben a személyes  megjelenés  nem  biztosítható,  úgy  az  őstermelő  helyett  eljáró  személy  képviseleti  jogosultságát  közokiratban  foglalt  meghatalmazással  vagy  egészségügyi  állapotra  való  tekintettel  a  kezelőorvos  által  kiállított igazolással és teljes bizonyító  erejű  magánokiratba  foglalt  meg-hatalmazással kell igazolni. Az őstermelői  igazolvány  érvényesítése  és  bevonása továbbra is díjmentes.